丁巳元日
作者：司空圖
朝代：唐

paragraphs: 稟朔華夷會，開春氣象生。
日隨行闕近，嶽爲壽觴晴。
作睿由稽古，昭仁事措刑。
上玄勞眷佑，高廟保忠貞。
星變當移幸，人心喜奉迎。
傳呼清御道，雪涕識臣誠。
鼎餁和方濟，台階潤欲平。
扶天咨協力，併日召延英。
金躍洪鑪動，雲驅衆蟄驚。
關中留王氣，席上縱奇兵。
累降搜賢詔，兼持進善旌。
短轅收驥步，直路發鵬程。
自乏匡時略，非沽矯俗名。
鶴籠何足獻，蝸舍別無營。
羸帶漳濱病，吟哀越客聲。
移居荒藥圃，耗志在棋枰。
醉忘身空老，書憐眼尚明。
偶能甘蹇分，豈是薄浮榮。
慮戒防微淺，□知近利輕。
獻陵三百里，寤寐禱時清。